ปล่อยกู้หนุนเซ็นเทลโกอินเตอร์
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

ทหารไทยเชื่อแบรนด์แข็งแกร่งเป็นผู้นำธุรกิจไทยไปลงทุนนอก
โพสต์ทูเดย์ — “ทหารไทย” ปล่อยกู้ “กลุ่มเซ็นเทล” 200 ล้านบาท ลงทุนโรงแรมในเกาะมัลดีฟส์
นายบุญทักษ์ หวังเจริญ ประธานเจ้าหน้าที่บริหาร ธนาคารทหารไทย เปิดเผยว่า ธนาคารได้ปล่อยสินเชื่อแก่กลุ่มโรงแรมเซ็นทรัล พลาซา (เซ็นเทล) ในวงเงิน 200 ล้านบาท ระยะเวลา 3 ปี เพื่อปรับปรุงโรงแรมเซ็นทารา แกรนด์ ไอส์แลนด์ รีสอร์ท แอนด์ สปา มัลดีฟส์ ซึ่งเปิดให้บริการไปเมื่อปลายปีที่ผ่านมา 
นายบุญทักษ์ กล่าวว่า ที่ผ่านมาสถานการณ์ทางการเมือง และปัญหาเศรษฐกิจโลก ได้ส่งผลกระทบต่อเศรษฐกิจทั่วโลกรวมทั้งไทย แต่ผู้ประกอบการไทยโดยเฉพาะธุรกิจโรงแรมก็ยังมีแบรนด์ที่ดี สามารถขยายธุรกิจไปต่างประเทศในรูปแบบการซื้อกิจการ และเป็นผู้บริหารให้กับโรงแรมในต่างประเทศ
กรณีของกลุ่มเซ็นเทลถือว่ามีแบรนด์ที่แข็งแกร่ง สามารถขยายธุรกิจออกไปยังต่างประเทศได้ เป็นการสร้างแบรนด์ให้เป็นที่ยอมรับทั่วโลก ธนาคารจึงมองว่านี่เป็นการพลิกวิกฤตกลับเป็นโอกาส 
“กลุ่มเซ็นเทลมีแบรนด์ที่ดีมาก มีการบริหารจัดการที่เป็นมาตรฐาน ทำให้ขยายธุรกิจไปยังต่างประเทศได้ ธนาคารมองว่า นี่เป็นการแสวงหาโอกาสในการขยายกิจการโรงแรมของกลุ่มธุรกิจไทยในต่างประเทศ และนี่ถือเป็นการขยายการลงทุนในต่างประเทศครั้งแรก โดยเริ่มต้นที่เกาะมัลดีฟส์ ซึ่งเป็นตลาดโรงแรมยอดนิยมที่ธุรกิจท่องเที่ยวและโรงแรมมีโอกาสทางธุรกิจที่ดี มีอัตราการเจริญเติบโต และค่าที่พักค่อนข้างสูงมาก” นายบุญทักษ์ กล่าว
นายบุญทักษ์ กล่าวว่า หลังจากนี้ไปเชื่อว่าจะมีธุรกิจของคนไทยออกไปลงทุนในต่างประเทศเพิ่มขึ้น ซึ่งเป็นทิศทางที่ดี โดยเฉพาะในเอเชียตะวันออกเฉียงใต้ ธุรกิจของคนไทยหลายอย่างในปัจจุบันถือว่ามีแบรนด์ที่โดดเด่นระดับโลก
นายสุทธิเกียรติ จิราธิวัฒน์ ประธานคณะกรรมการบริหาร บริษัท โรงแรมเซ็นทรัล พลาซา กล่าวว่า เชื่อมั่นว่าในปีนี้ธุรกิจโรงแรมจะกลับมาพลิกฟื้นเข้าสู่ภาวะปกติ และปีนี้ถือเป็นปีที่ดีของเซ็นทาราอีกครั้ง หลังลงทุนโรงแรมเซ็นทารา แกรนด์ ไอส์แลนด์ รีสอร์ท แอนด์ สปา มัลดีฟส์ ที่ประเทศมัลดีฟส์ เมื่อปลายปีก่อน โดยเป็นโรงแรมหรูระดับ 5 ดาว จำนวน 112 วิลลา
ขณะนี้โครงการถือว่าประสบความสำเร็จในระดับที่น่าพอใจ มีอัตราการเข้าพักถึง 65% และมีราคาห้องเฉลี่ยต่อคืนกว่า 300 เหรียญสหรัฐ หรือประมาณ 1 หมื่นบาท ซึ่งสูงกว่าราคาห้องโดยเฉลี่ยของเซ็นเทลที่ตั้งอยู่ในไทยกว่า 3 เท่าตัว
“ค่าห้องพักของโรงแรมเซ็นทารา แกรนด์ฯ ที่มัลดีฟส์จะเพิ่มเป็น 400600 เหรียญสหรัฐ โดยในครึ่งปีหลังธุรกิจโรงแรมเริ่มเห็นนักท่องเที่ยวกลับเข้ามา และเชื่อว่าจะรักษาระดับอัตราการเข้าพักได้ 60%” นายสุทธิเกียรติ กล่าว